Kuulemismenettelystä vastaavan neuvonantajan loppukertomus (1)

Asia AT.40023 – Maksutelevisiosisällön rajat ylittävä saatavuus

Yhtiöiden Sky, Disney, NBCUniversal, Sony Pictures ja Warner Bros. sitoumukset

(2019/C 132/05)

(1) Tässä kertomuksessa käsitellään sitoumuksia koskevaa asetuksen N:o 1/2003 (2) 9 artiklan mukaista päätösluonnosta, jäljempänä ’päätösluonnos’. Päätösluonnos on osoitettu yhtiöille Universal Studios International B.V., Universal Studios Limited ja Comcast Corporation, jäljempänä yhdessä ’NBCUniversal’, CPT Holdings Inc., Colgems Productions Limited ja Sony Corporation, jäljempänä yhdessä ’Sony Pictures’, Warner Bros. International Television Distribution Inc. ja Warner Media LLC, jäljempänä yhdessä ’Warner Bros.’, The Walt Disney Company ja The Walt Disney Company Limited, jäljempänä yhdessä ’Disney’, sekä Sky UK Limited ja Sky Limited (3), jäljempänä yhdessä ’Sky’. Yhtiöihin NBCUniversal, Sony Pictures, Warner Bros. ja Disney viitataan jäljempänä yhteisesti ”studioina”.

(2) Tämä on kuulemismenettelystä vastaavan neuvonantajan toinen loppukertomus asiassa AT.40023. Ensimmäinen loppukertomus koski 26. heinäkuuta 2016 annettua komission päätöstä (4), jäljempänä ’Paramountia koskeva päätös’, jossa hyväksyttiin Paramount Pictures International Limitedin (aiemmin Viacom Global (Netherlands) B.V.) ja Viacom Inc:in, jäljempänä yhdessä ’Paramount Pictures’, tarjoamat sitoumukset. (5)

(3) Asia AT.40023 koskee tiettyjen kahdenvälisten lisenssisopimusten lausekkeita, jäljempänä ’tarkasteltavina olevat lausekkeet’. Kyseisten lisenssisopimusten osapuolia ovat yhtäältä Sky ja toisaalta studiot, Twentieth Century Fox Telecommunications International Inc., jäljempänä Twenty-First Century Fox Inc. –yhtiön kanssa yhdessä ’Fox’ (6), ja Paramount Pictures. Jotkin tarkasteltavina olevista lausekkeista kieltävät Skyta asettamasta saataville maksutelevision vähittäispalveluja tai rajoittavat tätä vastauksena Euroopan talousalueella, jäljempänä ’ETA-alue’, mutta Yhdistyneen kuningaskunnan ja Irlannin ulkopuolella oleskelevien tai asuvien kuluttajien omasta aloitteestaan tekemiin tiedusteluihin. Muut tarkasteltavina olevat lausekkeet edellyttävät, että NBCUniversal, Sony Pictures, Warner Bros., Fox ja Paramount Pictures kieltävät ETA-alueelle, mutta Yhdistyneen kuningaskunnan ja Irlannin ulkopuolelle sijoittautuneita maksutelevisioyhtiöitä vastaamasta Yhdistyneessä kuningaskunnassa ja Irlannissa oleskelevien tai asuvien kuluttajien omasta aloitteestaan tekemiin tiedusteluihin tai rajoittavat näiden vastaamisoikeutta.

(4) Komissio antoi 23. heinäkuuta 2015 väitetiedoksiannon, jossa se esitti alustavan näkemyksensä, jonka mukaan Universal Studios International B.V., Comcast Corporation, Disney, Sony Pictures, Warner Bros., Fox, Paramount Pictures ja Sky, jäljempänä ’väitetiedoksiannon vastaanottajat’, rikkovat tarkasteltavina olevissa lausekkeissa SEUT-sopimuksen 101 artiklaa ja ETA-sopimuksen 53 artiklaa.

(5) Kaikki väitetiedoksiannon vastaanottajat tutustuivat komission asiakirja-aineistoon 3.–5. elokuuta 2015. Oltuaan yhteydessä Sonyyn liittyen tämän pyyntöön saada tarkastella väitetiedoksiannon 267 kappaleen alustavan arvion taustatietoja kilpailun pääosasto toimitti kullekin väitetiedoksiannon vastaanottajalle väitetiedoksiannon alaviitteen 132 kokonaisuudessaan. Kukaan väitetiedoksiannon vastaanottajista ei ohjannut asiaa minulle.

(6) Oltuaan yhteydessä osapuoliin Sky, Warner Bros. ja Fox kilpailun pääosasto antoi 16. joulukuuta 2015 muiden väitetiedoksiannon vastaanottajien väitetiedoksiantoon kirjoittamien vastausten osista ei-luottamukselliset toisinnot toisten tarkasteltaviksi.

(7) Kilpailun pääosasto antoi yhtiöiden Sky, Fox, Warner Bros. ja NBCUniversal pyynnöstä väitetiedoksiannon vastaanottajien tarkasteltaviksi kolmansien osapuolien, joiden etua asia koskee, kirjallisten huomioiden ei-luottamukselliset toisinnot (7). Kaikilla väitetiedoksiannon vastaanottajilla oli mahdollisuus esittää kirjallisia kommentteja näistä huomioista.

(8) Kaikki väitetiedoksiannon vastaanottajat vastasivat väitetiedoksiantoon kirjallisesti kilpailun pääosaston asettamaan määräaikaan tai tarvittaessa jatkettuun määräaikaan mennessä ja pyysivät saada tulla kuulluiksi suullisesti (8).

(9) Suullinen kuuleminen järjestettiin kolmen päivän aikana, 18.–20. tammikuuta 2016. Kaikki väitetiedoksiannon vastaanottajat ja 11 kolmatta osapuolta, joiden etua asia koskee, osallistuivat suulliseen kuulemiseen.

(10) Heinäkuun 26. päivänä 2016 annettu Paramountia koskeva päätös teki Paramount Picturesin tarjoamista sitoumuksista sitovia. Niiden tarkoituksena oli ratkaista komission väitetiedoksiannossaan niille esittämät ongelmat. Komissio lopetti virallisesti 12. tammikuuta 2018 menettelyn asiassa AT.40023 Paramount Picturesia koskevien seikkojen osalta.

(11) Komissio aloitti NBCUniversalin yritysrakenteen muutosten seurauksena 12. tammikuuta 2018 asetuksen (EY) N:o 773/2004 2 artiklan 1 kohdan mukaisen menettelyn United Studios Limitedia vastaan. Komissio antoi samana päivänä NBCUniversalille osoitetun täydentävän väitetiedoksiannon, jossa se esitti alustavan päätelmänsä, jonka mukaan NBCUniversal rikkoo tarkasteltavana olevilla lausekkeilla SEUT-sopimuksen 101 artiklaa ja ETA-sopimuksen 53 artiklaa. NBCUniversal vastasi täydentävään väitetiedoksiantoon kirjallisesti määräaikaan mennessä eikä pyytänyt saada käyttää oikeuttaan tulla kuulluksi.

(12) Lisäksi komissio antoi 12. tammikuuta 2018 studioille, Foxille ja Skylle, jäljempänä yhdessä ’tosiseikkoja koskevan kirjeen vastaanottajat’, osoitetun tosiseikkoja koskevan kirjeen, jossa se tiedotti lisätodisteista, joihin se ei ollut nimenomaisesti vedonnut väitetiedoksiannossa tai täydentävässä väitetiedoksiannossa, mutta jotka saattaisivat tukea väitetiedoksiannon ja täydentävän väitetiedoksiannon alustavia päätelmiä.

(13) Tosiseikkoja koskevan kirjeen laatimisen jälkeen komissio antoi kyseisen kirjeen vastaanottajille lisämahdollisuuden tutustua asian AT.40023 asiakirja-aineistoon. Osa asiakirja-aineistoa koskevista lisätutustumispyynnöistä ohjattiin minulle. Myönsin osalle tutustumisoikeuden ja hylkäsin loput.

(14) Tosiseikkoja koskevan kirjeen laatimisen jälkeen tietyt kolmannet osapuolet, joiden etua asia koskee, pyysivät saada tutustua tämän asiakirjan ei-luottamukselliseen toisintoon huomautusten tekemistä varten. Hylkäsin pyynnöt, sillä kilpailun pääosasto oli jo tiedottanut kolmansia osapuolia menettelyn luonteesta ja aiheesta (jotka esitettiin tosiseikkoja koskevassa kirjeessä muuttumattomina), ja kolmannet osapuolet olivat jo esittäneet huomautuksensa.

(15) Disney tarjosi 25. lokakuuta 2018 sitoumuksia, jäljempänä ’Disneyn alkuperäiset sitoumukset’, väitetiedoksiannossa komission esittämien ongelmien ratkaisemiseksi.

(16) Komissio julkaisi 9. marraskuuta 2018 asetuksen (EY) N:o 1/2003 27 artiklan 4 kohdan mukaisen tiedonannon, jäljempänä ’ensimmäinen tiedonanto’, jossa se esitti yhteenvedon asiasta ja Disneyn alkuperäisistä sitoumuksista sekä kehotti kolmansia osapuolia esittämään huomautuksensa näistä sitoumuksista kuukauden kuluessa ensimmäisen tiedonannon julkaisupäivästä. (9)

(17) NBCUniversal, Sony Pictures, Warner Bros. ja Sky tarjosivat 12. ja 13. joulukuuta 2018 sitoumuksia väitetiedoksiannossa ja täydentävässä väitetiedoksiannossa komission esittämien ongelmien ratkaisemiseksi.

(18) Komissio julkaisi 21. joulukuuta 2018 toisen tiedonannon, jossa se esitti yhteenvedon asiasta ja yhtiöiden NBCUniversal, Sony Pictures, Warner Bros. ja Sky esittämistä sitoumuksista sekä kehotti kolmansia osapuolia esittämään huomautuksensa näistä sitoumuksista kuukauden kuluessa toisen tiedonannon julkaisupäivästä. (10)

(19) Komissio vastaanotti 10 vastaajalta huomautuksia Disneyn tarjoamista alkuperäisistä sitoumuksista ja yhtiöiden NBCUniversal, Sony Pictures, Warner Bros. ja Sky tarjoamista sitoumuksista.

(20) Disney selkiytti 5. helmikuuta 2019 edelleen sitoumustensa tiettyjä näkökohtia.

(21) Päätösluonnoksessa todetaan lopuksi, että Disneyn tarkistettujen sitoumusten sekä yhtiöiden NBCUniversal, Sony Pictures, Warner Bros. ja Sky tarjoamien sitoumusten vuoksi ei ole enää perusteita toteuttaa studioiden ja Skyn vastaisia toimia asiassa. Studioiden ja Skyn vastainen menettely olisi näin ollen lopetettava, sanotun kuitenkaan rajoittamatta asetuksen (EY) N:o 1/2003 9 artiklan 2 kohdan soveltamista.

(22) Kaiken kaikkiaan katson, että menettelylliset oikeudet ovat toteutuneet tässä asiassa.

Bryssel 26. helmikuuta 2019. Wouter WILS

(1) Laadittu kuulemismenettelystä vastaavan neuvonantajan tehtävästä ja toimivaltuuksista tietyissä kilpailuasioita koskevissa menettelyissä 13 päivänä lokakuuta 2011 annetun Euroopan komission puheenjohtajan päätöksen 2011/695/EU (EUVL L 275, 20.10.2011, s. 29), jäljempänä ’päätös 2011/695/EU’, 16 ja 17 artiklan mukaisesti.

(2) Neuvoston asetus (EY) N:o 1/2003, annettu 16 päivänä joulukuuta 2002, perustamissopimuksen 81 ja 82 artiklassa vahvistettujen kilpailusääntöjen täytäntöönpanosta (EYVL L 1, 4.1.2003, s. 1), jäljempänä ’asetus N:o 1/2003’.

(3) Sky Limited oli aiemmin Sky Plc.

(4) Komission päätös, annettu 26 päivänä heinäkuuta 2016, Euroopan unionin toiminnasta tehdyn sopimuksen 101 artiklan ja ETA-sopimuksen 53 artiklan mukaisesta menettelystä (asia AT.40023 – Maksutelevisiosisällön rajat ylittävä saatavuus), C(2016) 4740 final.

(5) Kuulemismenettelystä vastaavan neuvonantajan loppukertomus – Maksutelevisiosisällön rajat ylittävä saatavuus – Paramountin sitoumukset (AT.40023) (EUVL C 437, 25.11.2016, s. 3).

(6) Disney ilmoitti 14. joulukuuta 2017 sopimuksesta, jonka mukaan se aikoo hankkia omistukseensa kokonaan tai lähes kokonaan Twenty-First Century Fox Inc. -yhtiön, jonka omistuksessa oli lopulta Twentieth Century Fox Telecommunications International Inc. –yhtiön koko pääoma tai lähes koko pääoma. Hankinnan viimeistely on tällä hetkellä vielä kesken.

(7) Nähdäkseni asiassa AT.40023 on 26 kolmatta osapuolta, joiden etua asia koskee: ANICA, Associazione Nazionale Industrie Cinematografiche Audiovisive Multimediali, APA – Asociace Producentů v audiovizi, z.s, Association des Producteurs de Cinéma, BEUC (Euroopan kuluttajaliitto), BT Group plc, C More Entertainment, Producentforeningen, DTS, Distribuidora de Televisión Digital S.A., EFADs – Euroopan elokuvayhtiöiden johtajien liitto, European Producers Club, Groupe Canal+ , FAMA – Film and Music Austria, FAPAE, Film Producers Netherlands, KIPA – Puolan audiovisuaalialan tuottajien kauppakamari, La Liga – Liga Nacional de Fútbol Profesional, PISF – Puolan elokuvainstituutti, Producers Alliance for Cinema and Television Limited, ProSiebenSat.1 Media SE, Spitzenorganisation der Filmwirtschaft e.V., Film&TV-Producenterna, The British Film Institute, The Football Association Premier League Limited, UPFF – Union des Producteurs Francophones de Films, VOFTP – Vlaamse Onafhankelijke Film & Televisie Producenten sekä Zentropa.

(8) Poikkeuksen muodosti Sky Plc, joka ei vastannut väitetiedoksiantoon.

(9) Neuvoston asetuksen (EY) N:o 1/2003 27 artiklan 4 kohdan nojalla asiassa AT.40023 – Maksutelevisiosisällön rajat ylittävä saatavuus – julkaistu komission tiedonanto (EUVL C 403, 9.11.2018, s. 17).

(10) Neuvoston asetuksen (EY) N:o 1/2003 27 artiklan 4 kohdan nojalla asiassa AT.40023 – Maksutelevisiosisällön rajat ylittävä saatavuus – julkaistu komission tiedonanto (EUVL C 460, 21.12.2018, s. 32).